COMUNICARE A COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR

Planul de acțiune al UE în materie de combatere a traficului cu specii sălbatice de faună și floră

1. Prezentarea contextului

Traficul cu specii sălbatice de faună și floră a devenit una dintre formele cele mai profitabile ale criminalității organizate. Este dificil de cuantificat amploarea exactă, dar diferite surse estimează că profiturile obținute anual din acest trafic se cifrează între 8 și 20 miliarde de euro. Acest trafic vizează o gamă largă de specii protejate, inclusiv elefanții și rinocerii, coralii, pangolinii, tigrii și maimuțele mari.

O problemă din ce în ce mai gravă la nivel mondial...

Comerțul ilegal cu fildeș a crescut de peste două ori din 2007 până în prezent și este de peste trei ori mai mare decât în 1998. Între 2007 și 2013, braconajul rinocerilor în Africa de Sud a crescut cu 7000 %, fapt care pune în pericol însăși supraviețuirea acestei specii. Numai în perioada cuprinsă între noiembrie 2013 și aprilie 2014, au fost confiscate de autoritățile din diferite țări de tranzit și de destinație peste 4000 de tone de palisandru, o specie vegetală foarte amenințată, suspectate a fi fost exportate ilegal din Madagascar.

UE are un rol important de jucat în combaterea acestui trafic, având în vedere că, în prezent, Europa este o piață de destinație și o platformă pentru traficul de tranzit către alte regiuni. Europa este, de asemenea, o regiune-sursă din care anumite specii sunt introduse în comerțul ilegal. În ultimii ani, statele membre au semnalat, în special, confiscări de fildeș și coarne de rinocer în tranzit și importuri ilegale de reptile și păsări exotice vii, în timp ce mai multe tone de anghilă din UE, din specii foarte amenințate, au fost vândute în mod ilegal către Asia.

... cu implicații majore pentru statul de drept, criminalitate și securitate

Traficul cu specii sălbatice de faună și floră are un impact devastator asupra biodiversității, amenințând să ducă la extincția unor specii. În plus, acest trafic produce stimulente pentru practici corupte care reprezintă în sine o condiție a existenței acestuia, subminând, astfel, statul de drept. În anumite regiuni, în special în Africa, are un impact extrem de negativ asupra potențialului de dezvoltare economică.

Traficul cu specii sălbatice este foarte atractiv pentru infractori, deoarece este extrem de profitabil și, în majoritatea țărilor, acestei forme de trafic i se acordă o prioritate scăzută în materie de aplicare a legii în raport cu alte forme de trafic, astfel încât riscul ca infractorii să fie prinși și sancționați este foarte limitat. În mod regulat, au fost raportate legături cu spălarea de bani și cu alte forme de criminalitate organizată, precum traficul de droguri și de arme de foc. Consiliul de Securitate al ONU a recunoscut că traficul cu specii sălbatice de faună și floră din Africa Centrală alimentează conflicte și amenință securitatea națională și regională prin asigurarea unei surse de finanțare pentru grupurile de miliție.

O mai mare vizibilitate internațională...

În ultimii ani, a crescut atenția acordată la nivel politic pe plan internațional traficului cu specii sălbatice de faună și floră, având în vedere creșterea amplorii și a impactului acestuia. În iulie 2015, Adunarea Generală a ONU a adoptat prima rezoluție pe această temă specifică, rezoluție la care au subscris toate statele membre ale UE. De asemenea, subiectul a fost abordat în mod expres și în cadrul altor evenimente internaționale recente importante, cum ar fi conferința la nivel înalt desfășurată la Kasane, în Botswana, în martie 2015, și reuniunea la nivel înalt G7 din iunie 2015. Drept rezultat, au fost făcute angajamente comune din partea comunității internaționale, inclusiv a UE și a statelor membre ale acesteia, cu privire la intensificarea acțiunilor de combatere a traficului.

Numeroase măsuri de combatere a traficului cu specii sălbatice de faună și floră au fost adoptate în temeiul Convenției privind comerțul internațional cu specii sălbatice de faună și floră pe cale de dispariție (CITES), care reprezintă un tratat internațional esențial pentru reglementarea comerțului internațional cu specii sălbatice de faună și floră, la care UE a devenit parte în 2015. Statele Unite au instituit un grup operativ prezidențial și au adoptat o strategie națională de combatere a traficului cu specii sălbatice de faună și floră. Principalele țări care reprezintă piețe pentru acest trafic, precum China, manifestă un angajament sporit, în special prin consolidarea eforturilor de asigurare a respectării legislației, precum și voința de a coopera mai îndeaproape cu UE în aceste aspecte. Uniunea Africană a început să pună în aplicare o strategie la nivel continental.

... care trebuie să fie transpusă în acțiuni concrete pe teren

UE și-a demonstrat deja rolul de lider în combaterea comerțului ilegal cu resurse naturale prin adoptarea unor politici ambițioase privind lemnul și produsele pescărești. Prezentul plan de acțiune al UE demonstrează că Uniunea Europeană este pregătită să se ridice la înălțimea așteptărilor și a angajamentelor internaționale și că vizează obiective mai ambițioase în ceea ce privește combaterea comerțului ilegal cu specii sălbatice de faună și floră. Acesta va contribui, de asemenea, la garantarea faptului că investițiile semnificative realizate în cursul ultimelor decenii prin sprijinul pentru dezvoltare din partea UE pentru conservarea speciilor sălbatice de faună și floră la nivel mondial nu vor fi compromise de activități infracționale.

Planul de acțiune reprezintă o contribuție majoră la obiectivele de dezvoltare durabilă stabilite prin Agenda pentru dezvoltare durabilă 2030, convenită de șefii de stat la reuniunea la nivel înalt a ONU din septembrie 2015. Obiectivul 15, care se referă la biodiversitate, constă în a „acționa în mod urgent pentru a pune capăt braconajului și traficului cu specii protejate de floră și faună, precum și a aborda atât cererea, cât și oferta de produse ilegale derivate din specii sălbatice de faună și floră”.

Printr-o rezoluție adoptată în ianuarie 2014, Parlamentul European a cerut elaborarea unui plan de acțiune. Ideea unui plan de acțiune al UE a fost, de asemenea, sprijinită de multe state membre ale UE, organizații internaționale, ONG-uri și întreprinderi cu prilejul unei consultări a părților interesate cu privire la abordarea UE în materie de combatere a traficului cu specii sălbatice de faună și floră, lansate de Comisia Europeană în februarie 2014.

UE și statele sale membre trebuie să abordeze problema împreună. Normele de la nivelul UE privind controlul comerțului cu specii sălbatice de faună și floră au fost puse în aplicare în toate statele membre începând cu 1983, pentru punerea în aplicare a CITES, iar în 2007 Comisia a emis o recomandare privind punerea în aplicare a acestor norme.